[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.9.2005

COM(2005) 431 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η 2 η ανακοίνωση για την eSafety Το ECALL στη διαθεση του πολιτη

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η 2 η ανακοίνωση για την eSafety Το ECALL στη διαθεση του πολιτη

1. Εισαγωγή

Στην ανακοίνωση i2010 – Ευρωπαϊκή Κοινωνία της Πληροφορίας για την Ανάπτυξη και την Απασχόληση, η Επιτροπή παρουσιάζει την στρατηγική της για την κοινωνία της πληροφορίας μέχρι το έτος 2010. Στην πρωτοβουλία i2010 αναγνωρίζεται η σημασία του τομέα των μεταφορών, ο οποίος αντιπροσωπεύει το 10% του ΑΕΠ και της απασχόλησης στην Ευρώπη και τη σπουδαιότητα του εν λόγω τομέα για την έρευνα και ανάπτυξη στις ΤΠΕ. Πράγματι, οι ασφαλείς και αποτελεσματικές υπηρεσίες μεταφορών και κινητικότητας έχουν ουσιαστική σημασία για την επίτευξη των στόχων της Λισσαβόνας σχετικά με την ανάπτυξη και την απασχόληση.

Για να επιτευχθεί πρόοδος στην επίτευξη των στόχων αυτών, η Επιτροπή θα χρησιμοποιήσει όλα τα μέσα που διαθέτει - κανονιστικές πράξεις στον τομέα των επικοινωνιών, ερευνητικά κεφάλαια και πολιτικές πρωτοβουλίες. Προς το σκοπό αυτό, η Επιτροπή θα δρομολογήσει μια εμβληματική πρωτοβουλία ¨Το ευφυές αυτοκίνητο» στο πλαίσιο της στρατηγικής i2010 [1].

Η παρούσα ανακοίνωση, που αφορά τα πρακτικά μέτρα που πρέπει να ληφθούν επειγόντως για την πλήρη εφαρμογή του eCall, της πανευρωπαϊκής υπηρεσίας κλήσης έκτακτης ανάγκης από το όχημα, αποτελεί το πρώτο βήμα της πρωτοβουλίας για το ευφυές αυτοκίνητο[2].

Η βελτίωση της οδικής ασφάλειας αποτελεί ανθρώπινη και οικονομική αναγκαιότητα. Το 2004, ο αριθμός των θανάτων από οδικά ατυχήματα στα 25 κράτη μέλη της Ευρωπαϊκής Ένωσης ανήλθε σε 43.000. Χωρίς τη λήψη επειγόντων μέτρων, δεν πρόκειται να επιτευχθεί ο φιλόδοξος στόχος μείωσης του αριθμού αυτού σε 25.000 μέχρι το έτος 2010[3]. Η εκατόμβη στους ευρωπαϊκούς δρόμους θα συνεχιστεί, προκαλώντας ανυπολόγιστη ανθρώπινη δυστυχία. Το κόστος για το σύστημα υγειονομικής περίθαλψης θα παραμείνει τεράστιο και οι οικονομίες θα επιβαρυνθούν με απώλεια παραγωγικότητας και μεγάλης κλίμακας υλικές ζημίες.

Σήμερα υπάρχουν οι τεχνολογίες εκείνες που μπορούν να σώσουν ζωές και να μειώσουν τη σοβαρότητα των τραυματισμών. Στην πρώτη ανακοίνωση για την eSafety[4], η Επιτροπή πρότεινε δράσεις για την ανάπτυξη και εγκατάσταση ευφυών συστημάτων ασφάλειας για τα οχήματα που στηρίζονται σε προηγμένες Τεχνολογίες Πληροφοριών και Επικοινωνιών (ΤΠΕ). Τα συστήματα αυτά παρέχουν τη δυνατότητα πρόληψης ατυχημάτων, αμβλύνουν τις επιπτώσεις τους και βοηθούν στη διάσωση σε περίπτωση που συμβούν τέτοιου είδους ατυχήματα.

Από την έκδοση της πρώτης ανακοίνωσης για την eSafety, έχει πραγματοποιηθεί σημαντική πρόοδος και πολλές τεχνολογίες, συστήματα και υπηρεσίες eSafety είναι ήδη έτοιμες για χρήση. Ένα από τα συστήματα αυτά είναι το eCall, η πανευρωπαϊκή κλήση έκτακτης ανάγκης από το όχημα .

Σε περίπτωση ατυχήματος, η συσκευή eCall που βρίσκεται στο αυτοκίνητο θα μεταδώσει κλήση έκτακτης ανάγκης η οποία διαβιβάζεται αυτόματα στην πλησιέστερη υπηρεσία έκτακτης ανάγκης. Η eCall μπορεί να γίνει από τους επιβάτες, σε περίπτωση όμως σοβαρού ατυχήματος, το αυτοκίνητο διαβιβάζει την κλήση αυτή αυτόματα. Το χαρακτηριστικό εκείνο της υπηρεσίας eCall που συμβάλλει στη διάσωση είναι οι ακριβείς πληροφορίες που παρέχει σχετικά με την ακριβή θέση στην οποίο έχει λάβει χώρα το ατύχημα: οι υπηρεσίες έκτακτης ανάγκης ειδοποιούνται άμεσα και γνωρίζουν ακριβώς που πρέπει να κατευθυνθούν. Το γεγονός αυτό οδηγεί σε δραστική μείωση του χρόνου διάσωσης.

Η ευρείας κλίμακας εφαρμογή της eCall αποτελεί πρωταρχικό στόχο της πρωτοβουλίας eSafety. Από το 2002, οι ενδιαφερόμενοι φορείς συνεργάστηκαν και ανέπτυξαν ένα σχέδιο υλοποίησης του eCall. Ωστόσο, χωρίς τη λήψη επειγόντων μέτρων από την πλευρά των κρατών μελών, η εισαγωγή της eCall είναι δυνατόν να καθυστερήσει σημαντικά.

2. Προς την Πανευρωπαϊκή Υπηρεσία κλήσης έκτακτης ανάγκης (ECALL) από το όχημα

Βασική σύσταση της πρώτης ανακοίνωσης για την eSafety ήταν η καθιέρωση μιας εναρμονισμένης, πανευρωπαϊκής υπηρεσίας κλήσης έκτακτης ανάγκης από το όχημα (eCall) που να βασίζεται στον ενιαίο ευρωπαϊκό αριθμό έκτακτης ανάγκης 112.

Στην Ευρώπη σημειώνονται ετησίως περισσότερα από 1,7 εκατομμύρια ατυχήματα που απαιτούν ιατρική βοήθεια και πολλά περισσότερα που απαιτούν άλλου είδους συνδρομή. Μετά το ατύχημα, τα άτομα που επιβαίνουν στο αυτοκίνητο μπορεί να βρίσκονται σε κατάσταση κρίσης, να μην γνωρίζουν την τοποθεσία στην οποία βρίσκονται, να μην είναι σε θέση να διαβιβάσουν την πληροφορία αυτή ή να μην είναι σε θέση να χρησιμοποιήσουν το κινητό τηλέφωνο. Σε όλες αυτές τις περιπτώσεις βοηθάει η υπηρεσία eCall: μπορεί να μειώσει δραστικά τον χρόνο ανταπόκρισης σε περίπτωση έκτακτης ανάγκης, να σώσει ζωές και να μειώσει τη σοβαρότητα των τραυματισμών. Από τη στιγμή που θα τεθεί σε πλήρη εφαρμογή, τα κοινωνικοοικονομικά οφέλη από την υπηρεσία αυτή θα είναι τεράστια.

¨Έχει ήδη σημειωθεί σημαντική πρόοδος προς την κατεύθυνση πλήρους εισαγωγής της eCall. Η ομάδας προώθησης (Driving Group) eCall , που δημιουργήθηκε για να μελετήσει την υλοποίηση της υπηρεσίας αυτής, έχει θέσει ως στόχο το έτος 2009 για την πλήρη εισαγωγή της υπηρεσίας αυτής.

Ωστόσο, η εγκαθίδρυση ενός ολοκληρωμένου κυκλώματος έκτακτης ανάγκης για την eCall απαιτεί τη συνεργασία πολλών αρχών. Η διαμόρφωση της συνεργασίας αυτής σημείωσε καθυστέρηση και σε πολλά κράτη μέλη δεν υφίσταται. Η ανάγκη εκσυγχρονισμού των υπηρεσιών έκτακτης ανάγκης είναι αναμφισβήτητη, πλην όμως δεν υπάρχει πρόοδος λόγω έλλειψης χρηματοδότησης ή οργανωτικών προβλημάτων.

Η Επιτροπή συνιστά ένθερμα στις εθνικές και περιφερειακές κυβερνήσεις να λάβουν μέτρα και να επενδύσουν στην αναγκαία υποδομή επείγουσας μέριμνας για την eCall , προκειμένου να δρομολογηθεί το 2009 η πανευρωπαϊκή αυτή υπηρεσία σε πλήρη κλίμακα.

2.1 eCall: Πώς λειτουργεί;

Η υπηρεσία eCall από το όχημα είναι μία κλήση έκτακτης ανάγκης η οποία παράγεται μετά από κάποιο ατύχημα, είτε από τους επιβαίνοντες στο όχημα είτε αυτόματα, με την ενεργοποίηση αισθητήρων ευρισκόμενων επί του οχήματος. Με την ενεργοποίησή της, η επί του οχήματος ευρισκόμενη συσκευή eCall θα πραγματοποιήσει κλήση έκτακτης ανάγκης μεταδίδοντας άμεσα φωνή και δεδομένα στις πλησιέστερες υπηρεσίες έκτακτης ανάγκης (κανονικά, στο πλησιέστερο κέντρο PSAP λήψης κλήσεων έκτακτης ανάγκης 112, ), βλέπε σχήμα 1. Η φωνητική κλήση παρέχει τη δυνατότητα στους επιβάτες του οχήματος να επικοινωνήσουν με εκπαιδευμένους χειριστές eCall. Ταυτόχρονα, στους χειριστές που λαμβάνουν τη φωνητική κλήση θα αποστέλλεται μια δέσμη ελάχιστων δεδομένων.

Η εν λόγω δέσμη περιλαμβάνει πληροφορίες σχετικά με το συμβάν, συμπεριλαμβανομένης της χρονικής στιγμής, της ακριβούς τοποθεσίας, των χαρακτηριστικών στοιχείων του οχήματος, της κατάστασης eCall (δηλαδή κατ’ ελάχιστον, ένδειξη του κατά πόσον η eCall έχει προκληθεί χειροκίνητα ή αυτόματα) και πληροφορίες σχετικά με πιθανό πάροχο υπηρεσίας.

2.2 Γιατί είναι χρήσιμη η eCall;

Σύμφωνα με τα αποτελέσματα ανάλυσης που πραγματοποιήθηκε στο πλαίσιο του έργου E-MERGE[5] που χρηματοδοτείται από την Ευρωπαϊκή Επιτροπή, η ύπαρξη συστήματος eCall που διαβιβάζει ακριβή στοιχεία της θέσης ενός ατυχήματος στο PSAP και σε υπηρεσίες έκτακτης ανάγκης θα επιτρέπει μείωση του χρόνου αντίδρασης για το ατύχημα κατά 50% περίπου στις αγροτικές περιοχές και κατά 40% στις αστικές ζώνες. Εφόσον η ιατρική φροντίδα σε σοβαρά τραυματισμένα άτομα μπορεί να παρέχεται σε συντομότερο χρόνο μετά από το ατύχημα, μπορεί να μειωθεί σημαντικά το ποσοστό θνησιμότητας και σοβαρότητας βλαβών λόγω τραυματισμού. Η προσέγγιση αυτή είναι γνωστή ως η «αρχή της χρυσής ώρας» - Golden Hour Principle - της ιατρικής ατυχημάτων.

[pic]Σχήμα 1: Αρχή λειτουργίας της eCall

Οι εκτιμήσεις κόστους - οφέλους για e-Call που πραγματοποιήθηκαν στο πλαίσιο του έργου E-MERGE και της μελέτης SEiSS [6] δείχνουν ότι στην ΕΕ-25 μπορούν να σωθούν 2.500 ζωές ετησίως, με έως 15% μείωση της σοβαρότητας των τραυματισμών. Οι εκτιμήσεις αυτές βασίστηκαν σε στοιχεία της βάσης δεδομένων CARE για ατυχήματα[7] από το 2002.

Τα οδικά ατυχήματα οδηγούν επίσης σε κυκλοφοριακή συμφόρηση και πιθανά δευτερογενή ατυχήματα. Λόγω του συντομότερου χρόνου διάσωσης, με την υπηρεσία eCall μπορεί να μειωθεί η συμφόρηση. Οι ανωτέρω μελέτες καταδεικνύουν ότι η μείωση αυτή είναι δυνατόν να ανέλθει μέχρι και 20%. Επιπλέον, οι λοιποί χρήστες των οδικών υποδομών μπορούν να ενημερωθούν γρηγορότερα για το ατύχημα.

Λαμβανομένου υπόψη του συνολικού αντικτύπου της υπηρεσίας eCall, που εκτιμήθηκε με τη μελέτη SEiSS, η ετήσια εξοικονόμηση κόστους λόγω ατυχημάτων ανέρχεται σε 22 δισεκατομμύρια € και η ετήσια εξοικονόμηση κόστους λόγω αποφυγής συμφορήσεων ανέρχεται σε 4 δισεκατομμύρια €, συνολικό δηλαδή ετήσιο όφελος 26 δισεκατομμύρια €. Σε σύγκριση με τα οφέλη αυτά, οι απαιτούμενες επενδύσεις είναι σχετικά μικρές, 150 € ανά όχημα και μέχρι 50 000 € για την αναβάθμιση κέντρου λήψης κλήσεων έκτακτης ανάγκης (PSAP)[8]. Με βάση την αρχική αυτή επένδυση ανά PSAP, και προσθέτοντας το κόστος κατάρτισης του προσωπικού τους και διασφάλισης επαρκούς γλωσσικής υποστήριξης, το ετήσιο συνολικό κόστος ανέρχεται σε 4.550 εκατομμύρια € στην ΕΕ – 25, συμπεριλαμβανομένων των συστημάτων εντός των οχημάτων. Για τον υπολογισμό του ποσού αυτού, ο αριθμός των αναγκαίων PSAP στην ΕΕ – 25 εκτιμήθηκε κατά μέσο όρο σε ένα PSAP ανά 31.000 κατοίκους, με 60 άτομα προσωπικό ανά PSAP

Από τα ανωτέρω στοιχεία προκύπτει ένας σημαντικός συντελεστής οφέλους - κόστους για την υπηρεσία eCall . Ακόμα και με χαμηλότερο εκτιμώμενο ποσοστό επιτυχίας και υψηλότερο κόστος, ο συντελεστής αυτός παραμένει θετικός, επιβεβαιώνοντας την ορθότητα της επένδυσης στην υπηρεσία eCall.

2.3 Γιατί η eCall χρησιμοποιεί το 112;

Στόχος του έργου eCall είναι να τεθεί σε εφαρμογή μία πανευρωπαϊκή υπηρεσία έκτακτης ανάγκης δυνάμενη να χρησιμοποιηθεί από όλα τα οχήματα στην Ευρώπη, ανεξαρτήτως τύπου, χώρας ταξινόμησης και θέσης τους. Οι Ευρωπαίοι ταξιδεύουν στο εξωτερικό όλο και περισσότερο με το αυτοκίνητό τους· κατά συνέπεια η ύπαρξη μιας πανευρωπαϊκής διαλειτουργικής υπηρεσίας αποτελεί απαραίτητη προϋπόθεση για την eCall.

Ο ενιαίος ευρωπαϊκός αριθμός έκτακτης ανάγκης 112 καθιερώθηκε με οδηγία του Συμβουλίου το 1991[9], προκειμένου να προσφέρει την υπηρεσία αυτή για τις κλήσεις έκτακτης ανάγκης. Οι κλήσεις προς τον αριθμό αυτό διαβιβάζονται στο πλησιέστερο κέντρο λήψης κλήσεων έκτακτης ανάγκης (PSAP) στις διάφόρες ευρωπαϊκές χώρες. Οι κλήσεις μπορούν να γίνουν ατελώς από οιαδήποτε τηλεφωνική συσκευή και υπάρχει προτεραιότητα στη διαβίβασή τους.

Όλο και περισσότερες από τις 180 εκατομμύρια κλήσεις που πραγματοποιούνται ετησίως προς τις υπηρεσίες έκτακτης ανάγκης προέρχονται από κινητά τηλέφωνα (επί του παρόντος 60-70%). Για το 15% των κλήσεων αυτών περίπου δεν είναι δυνατός ο προσδιορισμός της θέσης με ακρίβεια, γεγονός που οδηγεί σε σημαντική καθυστέρηση στην αποστολή βοήθειας, ή ακόμα και σε αδυναμία αποστολής της.

Η οδηγία για την καθολική υπηρεσία που εκδόθηκε το 2002[10] υποχρεώνει τους φορείς εκμετάλλευσης δημόσιου δικτύου να διαθέτουν τις πληροφορίες για τον εντοπισμό της θέσης του καλούντος στις υπηρεσίες έκτακτης ανάγκης[11], στο βαθμό που αυτό είναι τεχνικά εφικτό. Οι κλήσεις 112 που παρέχουν πληροφορίες για τη θέση του καλούντος είναι γνωστές ως κλήσεις Ε-112.

Η εφαρμογή της λειτουργίας εντοπισμού της θέσης για την επεξεργασία των κλήσεων Ε112 στα κέντρα έκτακτης ανάγκης είναι επωφελής και για την υπηρεσία eCall. Μετά την επένδυση αυτή, το κόστος αναβάθμισης των PSAP στο επίπεδο eCall θεωρείται σχετικά χαμηλό. Με τη χρησιμοποίηση του 112 καθίσταται δυνατή η δημιουργία μιας πραγματικά πανευρωπαϊκής υπηρεσίας eCall, βασισμένης σε εγκεκριμένες οδηγίες, με σχετικά χαμηλή επένδυση.

Η οδηγία για την προστασία της ιδιωτικής ζωής στις ηλεκτρονικές επικοινωνίες[12] περιλαμβάνει διατάξεις για τη διαφύλαξη των δεδομένων προσωπικού χαρακτήρα και την προστασία της ιδιωτικής ζωής στις ηλεκτρονικές επικοινωνίες. Ωστόσο, σε πραγματικά επείγουσες περιπτώσεις, η ανάγκη για βοήθεια θεωρείται ότι υπερέχει της ανάγκης για την προστασία της ιδιωτικής ζωής. Η οδηγία επιτρέπει, συνεπώς, την επεξεργασία πληροφοριών για τον εντοπισμό της θέσης και άλλων προσωπικών δεδομένων για τους οργανισμούς που ασχολούνται με κλήσεις έκτακτης ανάγκης.

2.4 Χρονοδιάγραμμα για την πλήρη εφαρμογή μέχρι το 2009

Η ομάδα για την προώθηση του eCall (Driving Group) συστάθηκε προκειμένου να εκπονήσει ένα πλαίσιο αρχιτεκτονικής καθώς και ένα επιχειρηματικό μοντέλο για την eCall , και για να καθορίσει τους ρόλους των δημόσιων και ιδιωτικών εμπλεκόμενων φορέων. Στους φορείς αυτούς συγκαταλέγονται τα κράτη μέλη, η Επιτροπή, οι οργανισμοί τηλεπικοινωνιών, οι φορείς εκμετάλλευσης των PSAP, οι κατασκευαστές οχημάτων, οι προμηθευτές εξοπλισμού, οι φορείς εκμετάλλευσης αυτοκινητοδρόμων, οι λέσχες αυτοκινήτου, εκπρόσωποι του ασφαλιστικού κλάδου και φορείς παροχής υπηρεσιών.

Η ομάδα αυτή κατάρτισε Μνημόνιο Συμφωνίας[13] για την εφαρμογή της eCall. Στόχος του Μνημονίου είναι να εξασφαλιστεί η λειτουργία της υπηρεσίας eCall σε οιοδήποτε κράτος μέλος της ΕΕ. Το Μνημόνιο δεσμεύει τους εμπλεκόμενους φορείς στην από κοινού εφαρμογή της eCall, στη βάση από κοινού εγκεκριμένων προδιαγραφών σχετικά με την αρχιτεκτονική και τη διεπαφή, συμπεριλαμβανομένου ενός ελάχιστου συνόλου δεδομένων (MSD). Το Μνημόνιο υπεγράφη από την Ευρωπαϊκή Επιτροπή, την ACEA εκ μέρους του κλάδου της αυτοκινητοβιομηχανίας και την πολυτομεακή ένωση ERTICO εκ μέρους των εταίρων της, τον Αύγουστο 2004. Το Μνημόνιο φέρει σήμερα άνω των 50 υπογραφών.

Οι εταίροι eSafety συμφώνησαν σε ένα χρονοδιάγραμμα για την πλήρη εισαγωγή του eCall , που παρουσιάζεται στο σχήμα 2. Τα κυριότερα στάδια είναι τα εξής:

α) Έγκριση του σχεδίου εγκατάστασης, του επιχειρηματικού μοντέλου και των προτύπων eCall μέχρι το τέλος του 2005.

β) Πλήρης καθορισμός του συστήματος eCall εντός του οχήματος και έναρξη της ανάπτυξής του μέχρι τα μέσα του 2006.

γ) Επιτόπιες δοκιμές το 2007 σε πραγματική κλίμακα με πρωτοπόρους χρήστες.

δ) Εισαγωγή της eCall ως κανονικού εξοπλισμού σε όλα τα οχήματα που εισέρχονται στην αγορά μετά το Σεπτέμβριο 2009.

Προκειμένου να καταστεί δυνατή η λειτουργία της τεχνολογίας eCall, οι υπηρεσίες έκτακτης ανάγκης στα κράτη μέλη της ΕΕ θα πρέπει να εξοπλίσουν ή να αναβαθμίσουν τα PSAP για την επεξεργασία των εκθέσεων εντοπισμού θέσης eCall, το αργότερο μέχρι το τέλος του 2007.

eCall - Σχέδιο επιτυχούς εφαρμογής [pic]

Σχήμα 2: Χρονοδιάγραμμα για την πλήρη εισαγωγή της eCall

3. Ενεργειεσ προκειμένου να τεθει η ECALL στη διαθεση των πολιτων μεχρι το 2009

Η υπηρεσία eCall μπορεί να γίνει πραγματικότητα με τη δέσμευση όλων των ενδιαφερόμενων παραγόντων από τη βιομηχανία και το δημόσιο τομέα. Η βιομηχανία είναι έτοιμη να εξοπλίσει όλα τα νέα οχήματα με συσκευές eCall, αρχής γενομένης από τα μοντέλα που θα διοχετευθούν στην αγορά μετά τον Σεπτέμβριο 2009. Ωστόσο, χωρίς την πλήρη δέσμευση των κρατών μελών δεν θα είναι δυνατή η πραγματοποίηση επενδύσεων από την αυτοκινητοβιομηχανία. Απαιτείται η συνεργασία όλων των εμπλεκόμενων φορέων προκειμένου να προωθηθεί η eCall σε εθνικά και διεθνή φόρα, κυρίως δε στο eSafety Forum.

3.1 Ενέργειες για τα κράτη μέλη

Τα κράτη μέλη πρέπει να υπογράψουν το Μνημόνιο Συμφωνίας eCall Τα κράτη μέλη πρέπει να υπογράψουν αμέσως το Μνημόνιο Συμφωνίας eCall στο απαιτούμενο επίπεδο και να δεσμευθούν για την υλοποίηση μιας πανευρωπαϊκής υπηρεσίας eCall. Το Μνημόνιο περιλαμβάνει μέχρι σήμερα άνω των 50 υπογραφών από ενδιαφερόμενους παράγοντες, πλην όμως μόνο δύο κράτη μέλη (η Φινλανδία και η Σουηδία) και η Ελβετία έχουν υπογράψει. Η έλλειψη υπογραφών, ιδιαίτερα από τα κράτη μέλη, απειλεί να καθυστερήσει την εισαγωγή της eCall και εξασθενεί τη δέσμευση της βιομηχανίας. Τα κράτη μέλη πρέπει να προωθήσουν τους αριθμούς 112 και E112 Ο ενιαίος ευρωπαϊκός αριθμός έκτακτης ανάγκης 112 χρησιμοποιείται σε 24 κράτη μέλη[14]. Ωστόσο, χρησιμοποιείται παράλληλα με εθνικούς αριθμούς, και μόνο στη Δανία και τις Κάτω Χώρες αποτελεί τον μοναδικό αριθμό για τις περιπτώσεις έκτακτης ανάγκης. Τα περισσότερα από τα κράτη μέλη έχουν επίσης καθυστερήσει στην ενθάρρυνση των φορέων εκμετάλλευσης δημόσιου ασύρματου δικτύου για την παροχή πληροφοριών εντοπισμού θέσης (Ε112). Δεδομένου ότι η eCall βασίζεται στο 112 και Ε112, τα κράτη μέλη καλούνται να προωθήσουν την χρήση του 112 και να λάβουν μέτρα για την επιτάχυνση της εισαγωγής των πληροφοριών εντοπισμού θέσης στα δημόσια ασύρματα δίκτυά τους. Τα κράτη μέλη πρέπει να αναβαθμίσουν τα PSAP προκειμένου να επεξεργάζονται πληροφορίες για τον ακριβέστερο εντοπισμό της θέσης μέσω κλήσεων Ε112 και eCall Τα κράτη μέλη πρέπει να φροντίσουν, το αργότερο μέχρι το 2007, για τη λειτουργία κατάλληλων συστημάτων αναβάθμισης της υποδομής στα κέντρα λήψης κλήσεων έκτακτης ανάγκης (PSAP) για την επεξεργασία πληροφοριών εντοπισμού θέσης και άλλων πληροφοριών eCall που προέρχονται από οχήματα. Προκειμένου να συμμορφωθούν με τις κανονιστικές διατάξεις για το Ε112, τα κράτη μέλη πρέπει αρχικά να αναβαθμίσουν τα PSAP για τη διαχείριση των πληροφοριών εντοπισμού θέσης που προέρχονται από κλήσεις Ε112 και στη συνέχεια να προβούν σε περαιτέρω αναβάθμιση που θα επιτρέπει την επεξεργασία των eCall, σύμφωνα με πρότυπα που αναπτύσσονται από το ETSI. Τα κράτη μέλη πρέπει να παράσχουν κατάλληλες υπηρεσίες έκτακτης ανάγκης εντοπισμού θέσης και γλωσσική υποστήριξη Τα κράτη μέλη πρέπει να διασφαλίσουν ότι τα PSAP είναι σε θέση να επεξεργάζονται τις eCall που προέρχονται από οχήματα, ότι το προσωπικό είναι κατάλληλα εκπαιδευμένο προς το σκοπό αυτό και υπάρχει επαρκής παροχή γλωσσικής υποστήριξης. Πρέπει επίσης να αναβαθμίσουν ολόκληρη την αλυσίδα υπηρεσιών έκτακτης ανάγκης (PSAP, αποστολή βοήθειας, οχήματα έκτακτης ανάγκης και αίθουσες επειγόντων περιστατικών σε νοσοκομεία) με κατάλληλα εργαλεία βασισμένα στις ΤΠΕ, που θα εξασφαλίζουν ταχεία και αξιόπιστη ανταπόκριση σε περίπτωση οδικών ατυχημάτων και θα εκμεταλλεύονται στον καλύτερο δυνατό βαθμό τις πληροφορίες που παρέχονται από eCall εντός των οχημάτων. Στο πλαίσιο του έργου RESCUE[15], αναπτύσσεται μία μορφή υπηρεσίας που καλύπτει ολόκληρη την αλυσίδα έκτακτης ανάγκης. |

4. 3.2 Προώθηση του eCall σε εθνικά και διεθνή βήματα συζητήσεων (fora)

Η Επιτροπή συνιστά ένθερμα για τα κράτη μέλη να δημιουργήσουν εθνικές πλατφόρμες προώθησης του eCall. Θα πρέπει να υπάρχει συμμετοχή από τα σχετικά υπουργεία (μεταφορών, τηλεπικοινωνιών και εσωτερικών), συμπεριλαμβανομένων των αρχών που είναι υπεύθυνες για τις υπηρεσίες έκτακτης ανάγκης, καθώς και του ιδιωτικού τομέα και των παρόχων υπηρεσιών. Η Επιτροπή θα ξεκινήσει εκστρατεία προώθησης των 112, Ε112 και eCall, θα διοργανώσει δε συνέδρια για την ανταλλαγή των βέλτιστων πρακτικών, με τα οποία στηρίζονται οι αναπτυσσόμενες σε εθνικό επίπεδο δραστηριότητες.

Η Επιτροπή θα προτείνει στην Επιτροπή Πολιτικής Προστασίας τη δημιουργία μιας υπο-ομάδας που θα ασχοληθεί με τις επικοινωνίες έκτακτης ανάγκης, το 112, το Ε112 και το eCall. Τα κράτη μέλη θα πρέπει να στηρίξουν την εργασία της υπο-ομάδας αυτής ώστε να επιλυθούν τα εναπομένοντα εκκρεμή ζητήματα που σχετίζονται με τις επενδύσεις στον διαλειτουργικό πανευρωπαϊκό αριθμό Ε112 κα την υπηρεσία eCall στις αντίστοιχες χώρες τους.

Όλοι οι παράγοντες της eSafety θα πρέπει να στηρίξουν την εργασία της ομάδας προώθησης (Driving Group) eCall και να χρησιμοποιήσουν το υπόψη forum για να επιλύσουν τα εναπομένοντα ζητήματα σχετικά με την πρώτη παρουσίαση πανευρωπαϊκού eCall έως το έτος 2009. Αυτό περιλαμβάνει τη συμφωνία για τις προδιαγραφές του εντός του οχήματος συστήματος, τη συμφωνία για το επιχειρηματικό μοντέλο του eCall και τη διοργάνωση επιτόπιων δοκιμών.

Το Forum eSafety αποτελεί σημαντικό ευρωπαϊκό βήμα για να συνεχιστεί ο διάλογος με αντικείμενο την επιτάχυνση της ανάπτυξης, της εγκατάστασης και της χρήσης ευφυών συστημάτων ασφάλειας οχημάτων στην Ευρώπη. Η Επιτροπή θα διοργανώσει τακτικές συναντήσεις ανώτερου επιπέδου και ολομέλειας του forum. Αυτές θα δώσουν τη δυνατότητα σε όλους τους παράγοντες να παρακολουθήσουν την πρόοδο της πρώτης παρουσίασης του eCall και, αν χρειαστεί, να προβούν σε περαιτέρω ενέργειες.

Οι κλήσεις eCall οφείλουν να λειτουργούν σε όλα τα δίκτυα GSM και 3G στην Ευρώπη. Η τυποποίηση της συναλλαγής eCall και πρωτοκόλλων μεταβίβασης δεδομένων μεταξύ του εντός του οχήματος τερματικού eCall και των PSAP είναι ως εκ τούτου ζωτικής σημασίας. Η Επιτροπή έχει ζητήσει από το ETSI να επισπεύσει την τυποποίηση των eCall και να συνεργαστεί με την CEN, στο μέτρο που είναι αναγκαίο. Θα πρέπει το ETSI να συντάξει πρότυπα για το eCall έως τα τέλη 2005.

4. Οικοδομηση ενός Ασφαλεστερου Μελλοντοσ με την ESAFETY και άλλες Δρασεισ της Επιτροπησ

Η πρωτοβουλία eSafety εντάσσεται στην περιεκτική στρατηγική της Επιτροπής για τη βελτίωση της οδικής ασφάλειας και του βαθμού απόδοσης των μεταφορών στην Ευρώπη, παράλληλα με τη διατήρηση και τη βελτίωση της ανταγωνιστικότητας των εμπλεκόμενων κλάδων, ιδίως του αυτοκινητικού.

Στο χώρο της οδικής ασφάλειας, η πρωτοβουλία eSafety τυγχάνει παγκόσμιας αναγνώρισης. Το eCall αποτελεί προτεραιότητα στο πλαίσιο της eSafety, η οποία έχει φθάσει σε στάδιο ωρίμανσης. Στο πλαίσιο του Forum eSafety έχουν συγκροτηθεί ένδεκα ομάδες εργασίας και γίνονται ορατά αποτελέσματα πέρα από το eCall. Η Επιτροπή δραστηριοποιείται επίσης στο ρυθμιστικό μέτωπο και στην προώθηση της οδικής ασφάλειας, σε από κοινού πρωτοβουλίες.

Ως απόρροια της πρωτοβουλίας eSafety και των ερευνητικών προγραμμάτων με κοινοτική υποστήριξη, είναι έτοιμα για ευρύτερη εισαγωγή στην αγορά συστήματα ενεργού ασφάλειας και προηγμένης υποβοήθησης των οδηγών, όπως τα ESP, ACC, προειδοποίηση αλλαγής λωρίδας και μετριασμός συγκρούσεων. Η Επιτροπή θα ενισχύσει τις προσπάθειες προώθησης της εκούσιας εφαρμογής των ανωτέρω συστημάτων.

4.1 eSafety

Στην eSafety, θέμα προτεραιότητας αποτελεί η αλληλεπίδραση ανθρώπου - μηχανής (HMI) . Η ομάδα εργασίας ΗΜΙ συγκροτήθηκε το 2003 για να αναλύσει την επικρατούσα κατάσταση στην εφαρμογή της αποκαλούμενης ευρωπαϊκής δήλωσης αρχών [16] για διεπαφή ανθρώπου – μηχανής. Η υπόψη ανάλυση διενεργήθηκε με βάση τις εκθέσεις των κρατών μελών. Η ομάδα επικεντρώθηκε σε προβληματικά θέματα στην ΗΜΙ, όπως η εισαγωγή νομαδικών συσκευών και η ταχέως αυξανόμενη πολυπλοκότητα νέων εντός του οχήματος συστημάτων. Η ομάδα εργασίας δημοσίευσε την τελική έκθεσή της τον Φεβρουάριου 2005. Με βάση την έκθεση αυτή, η Επιτροπή έχει την πρόθεση να διατυπώσει σύσταση σχετικά με την ΗΜΙ με ανανεωμένη ευρωπαϊκή δήλωση αρχών (ESoP).

Μια άλλη προτεραιότητα αποτελεί η πληροφόρηση κυκλοφορίας και μετακίνησης σε πραγματικό χρόνο (RTTI ) . Η ομάδα εργασίας RTTI του Forum eSafety στοχεύει στον εντοπισμό και την άρση των εμποδίων για εφαρμογή υπηρεσιών RTTI σε ευρωπαϊκή κλίμακα, όπως ο περιορισμένος βαθμός διάθεσης περιεχομένου κυκλοφοριακών πληροφοριών, οι δυσκολίες στον καθορισμό των ρόλων του δημόσιου και του ιδιωτικού τομέα, ο βαθμός διάθεσης ικανότητας ραδιοφωνικής εκπομπής και δυσκολίες με τα επιχειρηματικά μοντέλα. Η εργασία λαμβάνει υπόψη τη σύσταση της Επιτροπής για υπηρεσίες ΤΤΙ στην Ευρώπη[17]. Η ομάδα εργασίας RTTI έχει θέσει ως στόχο να συμφωνήσουν όλες οι χώρες της Ευρωπαϊκής Ένωσης για επέκταση της εγκατάστασης της σειράς πληροφοριών που χρειάζονται για υπηρεσίες παροχής κυκλοφοριακών πληροφοριών σε κλίμακα πραγματικού χρόνου, ώστε να καλυφθεί ποσοστό 80% του πληθυσμού της ΕΕ με τυποποιημένες υπηρεσίες έως το έτος 2010. Η ομάδα θα δημοσιεύσει την τελική έκθεσή της έως τα τέλή 2005.

Η ομάδα εργασίας για προσέγγιση του χρήστη στο πλαίσιο του Forum eSafety διερευνά ενέργειες γνωστοποίησης στους χρήστες των οφελών από τα συστήματα eSafety ώστε να αυξηθεί η ευαισθητοποίηση μεταξύ των χρηστών. Αυτό είναι ουσιαστικής σημασίας για την αύξηση ζήτησης τέτοιων συστημάτων εκ μέρους χρηστών και για τη βελτίωση της επιχειρηματικής περίπτωσης. Η ομάδα έχει αναλύσει βέλτιστες πρακτικές και «όσα μας έγιναν μάθημα» από προηγούμενες εκστρατείες και δράσεις προσέγγισης χρηστών, καθώς και τα σχήματα διείσδυσης ορισμένων προηγούμενων συστημάτων. Η ομάδα προτείνει να δημιουργηθεί «πλατφόρμα επικοινωνίας» όλων των παραγόντων, καθώς και σήμα eSafety. Η πρόταση αυτή περιελήφθη στην πρώτη ενδιάμεση έκθεση της ομάδας, τον Μάιο 2005, τώρα δε είναι υπό συζήτηση σε άλλες ομάδες eSafety, συμπεριλαμβανομένης της ομάδας για χάρτες της πορείας εφαρμογής.

4.2 Άλλες ενέργειες της Επιτροπής

Η Επιτροπή συγκρότησε το 2005 ομάδα ανώτερου επιπέδου για ανταγωνιστική κοινοτική αυτοκινητοβιομηχανία. Η ομάδα αυτή, με την ονομασία CARS 21, συγκεντρώνει στον ίδιο κύκλο την Ευρωπαϊκή Επιτροπή, τους ηγέτες της αυτοκινητοβιομηχανίας, το Ευρωπαϊκό Κοινοβούλιο, συνδικαλιστικές οργανώσεις, μη κυβερνητικές οργανώσεις και χρήστες, θα αναπτύξει δε μια ενοποιημένη στρατηγική για την αειφόρο ανάπτυξη του κλάδου, θα ορίσει τις βέλτιστες δυνατές προσεγγίσεις σε θέματα κανονιστικών ρυθμίσεων και θα τάξει τις αναγκαίες προϋποθέσεις για καινοτομία.

Η Επιτροπή θα ετοιμάσει, επίσης το 2005, μια ενδιάμεση ανασκόπηση του προγράμματος δράσης για την οδική ασφάλεια. Στην ανασκόπηση αυτή θα αξιολογηθεί η συνολική επιτελεσθείσα πρόοδος προς το στόχο μείωσης του αριθμού θυμάτων στους ευρωπαϊκούς δρόμους κατά το ήμισυ έως το έτος 2010.

5. Συμπεράσματα

Σήμερα υφίστανται τεχνολογίες και συστήματα που μπορούν να σώσουν ζωές και να μειώσουν τη σοβαρότητα των τραυματισμών που προκαλούνται από οδικά δυστυχήματα. Η πρωτοβουλία eSafety καθιστά τα συστήματα αυτά, που βασίζονται στη χρήση προηγμένων τεχνολογιών ICT, αξιοποιήσιμα από τους χρήστες των οδών. Η κλήση έκτακτης ανάγκης (eCall) αποτελεί το πρώτο τέτοιο σύστημα: όταν εγκατασταθεί πλήρως, θα μπορούσε να σώσει έως και 2500 ζωές κατ’ έτος, με ουσιώδη κοινωνικοοικονομικά οφέλη. Βελτιώνει κατά τρόπο άμεσο την ποιότητα ζωής του συνόλου των 454 εκατομμυρίων ευρωπαίων πολιτών.

Λειτουργεί για μας ως πρόκληση να εξασφαλίσουμε την εγκατάσταση, σε ευρεία κλίμακα, του eCall στην Ευρώπη. Η τεχνολογία είναι έτοιμη και ο κλάδος είναι αποφασισμένος για την ανάπτυξή της. Τα κράτη μέλη οφείλουν πλέον να αναλάβουν δεσμεύσεις και να επενδύσουν στην αναγκαία υποδομή των υπηρεσιών τους έκτακτης ανάγκης.

Η αναβάθμιση των υπηρεσιών έκτακτης ανάγκης κοστίζει βεβαίως χρήματα, αλλά είναι θετικός ο κατ’εκτίμηση λόγος οφέλους προς δαπάνη. Μόλις πραγματοποιηθεί η επένδυση θα προκύψουν επίσης επιπρόσθετα οφέλη. Η Επιτροπή παροτρύνει τα κράτη μέλη να ενεργήσουν αμέσως με βάση τις συστάσεις της παρούσας ανακοίνωσης. Η Επιτροπή θα παρακολουθήσει εκ του σύνεγγυς την επιτελούμενη πρόοδο, σε περίπτωση δε που η πρώτη παρουσίαση του eCall δεν προχωρήσει σύμφωνα με τον κατατεθέντα χάρτη πορείας, θα εξετάσει τη λήψη περαιτέρω μέτρων.

[1] Ανακοίνωση από την Επιτροπή: i2010 – Ευρωπαϊκή κοινωνία της πληροφορίας για την ανάπτυξη και την απασχόληση, COM(2005) 229 τελικό, 1.6.2005

[2] Στο πλαίσιο τής ανακοίνωσης i2010, στον όρο «αυτοκίνητο» περιλαμβάνονται τα ιδιωτικά αυτοκίνητα, τα φορτηγά, τα λεωφορεία και τα μοτοποδήλατα.

[3] Ευρωπαϊκό πρόγραμμα δράσης για την οδική ασφάλεια: Μείωση στην Ευρωπαϊκή Ένωση του αριθμού των θυμάτων σε τροχαία ατυχήματα κατά το ήμισυ από σήμερα έως το 2010: Ένα ζήτημα που μας αφορά όλους, COM (2003) 311 τελικό, 2.6.2003

[4] Τεχνολογίες πληροφοριών και επικοινωνιών για ασφαλή και ευφυή οχήματα, COM(2003) 542 τελικό, 15.9.2003.

[5] Βλέπε http://www.gstforum.org/en/subprojects/rescue/

[6] Διερευνητική μελέτη για τη δυνητική κοινωνικο-οικονομική επίπτωση της εισαγωγής ευφυών συστημάτων ασφάλεια σε οδικά οχήματα, βλέπε http://europa.eu.int/information_society/activities/esafety/call_4/index_en.htm.

[7] http://europa.eu.int/comm/transport/care/index_en.htm

[8] Εκτιμήσεις της μελέτης SEiSS με βάση τον όγκο παραγωγής της εντός του οχήματος μονάδας και την αναβάθμιση των PSAPs που είναι ήδη σε θέση να επεξεργάζονται πληροφορίες θέσης μέσω των κλήσεων E112.

[9] Απόφαση του Συμβουλίου της 29ης Ιουλίου 1991 για τη δημιουργία ενός ενιαίου ευρωπαϊκού αριθμού κλήσης έκτακτης ανάγκης (91/396/ΕΟΚ), δημοσιεύθήκε στην Επίσημη Εφημερίδα αριθ. L 217 , 06/08/1991 σ. 31

[10] Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002 για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας)· δημοσιεύθηκε στην ΕΕ L 108 της 24.4.2002

[11] Για όλες τις κλήσεις προς τον αριθμό 112, ο φορέας εκμετάλλευσης του δικτύου είτε αποστέλλει την πληροφορία για τη θέση ((push) ή την διαθέτει μετά από αίτηση (pull). Η λειτουργία αυτή που εφαρμόζεται τώρα στο 50% περίπου των κρατών μελών, αποκαλείται ενισχυμένο 112 ή Ε112. Η πληροφορία της θέσης αφορά στις περισσότερες των περιπτώσεων τη θέση της ασύρματης κυψέλης (αποκαλούμενη ταυτότητα κυψέλης - Cell-ID)

[12] Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών.

[13] Μνημόνιο συμφωνίας για την υλοποίηση διαλειτουργικής υπηρεσίας eCall εντός του οχήματος, βλέπε www.eScope.info

[14] Η διαδικασία παράβασης κατά της Πολωνίας κινήθηκε το Μάρτιο 2005.

[15] Το RESCUE αποτελεί μέρος του ολοκληρωμένου έργου GST, βλέπεhttp://www.gstforum.org/en/7_sub-projects/rescue_rsq/

[16] Σύσταση της Επιτροπής, της 21ης Δεκεμβρίου 1999 σχετικά με ευρωπαϊκή δήλωση αρχών όσον αφορά τη διεπαφή ανθρώπου - μηχανής για ασφαλή και αποτελεσματικά συστήματα πληροφοριών και επικοινωνιών επί οχημάτων, ΕΕ OJ L 19 της 25.1.2000

[17] Σύσταση της Επιτροπής, ΕΕ L 199 της 24.7.2001, σ. 20.